VSL sklep II Cp 1392/2011
Datum: 2011-05-05T02:00:00.000+02:00
ecli: ECLI:SI:VSLJ:2011:II.CP.1392.2011
sodisce: Višje sodišče v Ljubljani
oddelek: Civilni oddelek
institut: izdaja začasne odredbe - objektivna nevarnost - prepoved odtujitve in obremenitve
jedro: V predlogu za izdajo začasne odredbe toženec ni zatrjeval okoliščin, ki bi predstavljale objektivno (konkretno) nevarnost, da želi tožnik nepremičnini odtujiti ali obremeniti. Sodišče prve stopnje je zato pravilno zavrnilo predlog za izdajo začasne odredbe.
zveza: ZIZ člen 272.

## Jedro

V predlogu za izdajo začasne odredbe toženec ni zatrjeval okoliščin, ki bi predstavljale objektivno (konkretno) nevarnost, da želi tožnik nepremičnini odtujiti ali obremeniti. Sodišče prve stopnje je zato pravilno zavrnilo predlog za izdajo začasne odredbe.

## Izrek

Pritožba se zavrne in se potrdi sklep sodišča prve stopnje.

## Obrazložitev

Sodišče prve stopnje je z izpodbijanim sklepom zavrnilo predlog toženca za izdajo začasne odredbe, da se v zavarovanje njegove nedenarne terjatve iz sporazuma med pravdnima strankama, ki je bil sklenjen 25. 2. 2003, izda začasna odredba, s katero se tožniku prepove obremeniti in odtujiti nepremičnini parc. št. 3144 in 166.S, obe vl. št. 111 k. o. G. O.(1) ter da se odredi zaznamba te prepovedi v zemljiški knjigi.

Toženec vlaga pritožbo zaradi bistvene kršitve določb pravdnega postopka, zmotne ter nepopolne ugotovitve dejanskega stanja in zmotne uporabe materialnega prava. Nepremičnini, ki jih je na podlagi pogodbe pridobil v last tožnik, sta bili pridobljeni s stvarnim bremenom. Tožnik je izkoristil naivnost in bolezen toženca, zato v sporazumu ni zemljiškoknjižnega dovolila za vpis tega bremena v zemljiško knjigo. V primeru, da bi tožnik nepremičnini odtujil ali obremenil, predloga nasprotnega udeleženca ne bi bilo mogoče realizirati.

Pritožba ni utemeljena.

Sodišče prve stopnje ni storilo absolutnih bistvenih kršitev pravdnega postopka, pravilno je ugotovilo dejansko stanje in pravilno uporabilo materialno pravo. Glede na trditveno podlago toženca bi bil predlog za izdajo začasne odredbe utemeljen v primeru, če bi obstajala objektivna nevarnost, da bo tožnik nepremičnini odtujil ali obremenil. V predlogu za izdajo začasne odredbe toženec ni zatrjeval okoliščin, ki bi predstavljale objektivno (konkretno) nevarnost, da želi tožnik nepremičnini odtujiti ali obremeniti. Sodišče prve stopnje je zato pravilno zavrnilo predlog za izdajo začasne odredbe na podlagi drugega odstavka 272. člena Zakona o izvršbi in zavarovanju.

Pritožbeni razlogi niso utemeljeni in ker sodišče prve stopnje ni storilo bistvenih kršitev, je pritožbeno sodišče pritožbo zavrnilo in potrdilo sklep sodišča prve stopnje (353. člen Zakona o pravdnem postopku).

V nadaljevanju nepremičnini.